Օրենքը սահմանում է նաև, որ այդ արգելքները չեն տարածվում այն ​​դեպքերի վրա, երբ վիտամինը, հանքանյութը կամ սննդի այլ բաղադրիչը նախատեսված է երեխաների, հղի կամ կերակրող կանանց օգտագործման համար: Սա նշանակում է, որ երեխաներին, հղի և կերակրող կանանց չի կարելի օրական հանձնարարելի չափաքանակից մեծ դեղաչափերով վիտամինահանքային հավելումներ ընդունել: Այնինչ Հայաստանում առանց ֆոլատների (վիտամին B9) անբավարարության հստակ ապացույցների` հղիներին 5մգ գերդեղաչափով ֆոլաթթու են նշանակում (3 ամիս ժամկետով), ինչը 12,5 անգամ գերազանցում է հենց Հայաստանի առողջապահության նախարարության հաստատած «Մինչ հղիության խնամքի կազմակերպման, հղիության նախապատրաստման վարման և առողջության պահպանման ազգային չափորոշիչով» սահմանված օրական չափաքանակը (400մկգ), որը խորհուրդ է տրվում օրական ընդունել հղիանալուց առնվազն մեկ ամիս առաջ (22): Հղիության ընթացքում ֆոլաթթվի ընդունման չափորոշիչ կամ ուղեցույց չհաջողվեց գտնել։ Մյուս կողմից, ՆԽԱ արատն առաջանում է բեղմնավորումից հետո 17-28-րդ օրերի (3,5-4 շաբաթ) ընթացքում, այնինչ հղիները սովորաբար հաշվառման են կանգնում հղիության 8-րդ շաբաթից սկսած, երբ այդ արատը կամ չի առաջացել, կամ էլ առաջացել է ու չի կարող վերանալ որևէ դեղ խմելով։